Ríkisstjórn Danmerkur hyggist setja af stað auglýsingaherferð í erlendum dagblöðum og á samfélagsmiðlum til að koma í veg fyrir að innflytjendur kjósi að koma til Danmerkur til að búa . Þetta útspil danskra stjórnvalda kemur eftir að Jyllands-Posten fjallaði um smyglara sem stundar mansal og hjálpar fólki að bera saman ávinning búsetu í mismunandi Evrópulöndum . Þær upplýsingar sem þessir smyglararnir veita fólki eru um biðtíma í hverju landi eftir því að innflytjendur geti sameinað fjölskyldu sína í landinu og um framfærslustyrki til flóttamanna . Meðal þeirra landa sem fjallað er um í þessum gögnum smyglarana eru Danmörk , Svíþjóð og Þýskaland . Inger Støjberg , félagsmálaráðherra í Danmörku . Auglýsing Inger Støjberg , félagsmálaráðherra í Danmörku , sagði í gær að hún væri tilbúin til að prenta auglýsingar í erlend dagblöð til að koma í veg fyrir að innflytendur kæmu til Danmerkur . „ Það er eitthvað skrýtið við að flóttafólk geti ferðast um mörg lönd áður en þau enda í Danmörku , Noregi eða Svíþjóð , “ sagði Støjberg í samtali við danska ríkisútvarpið , DR . Minnihlutastjórn Venstre í Danmörku hefur , síðan hún tók við völdum í byrjun sumar , fjallað mikið um málefni innflytjenda . Stjórnin nýtur stuðnings danska Þjóðarflokksins á þingi en sá stjórnmálaflokkur vill stöðva flæði innflytjenda til Danmerkur . Eftir að hafa tekið við völdum skar niður ríkisstjórnin framfærslustyrki til innflytjenda um allt að 45 prósent , eitthvað sem pólitískir andstæðingar gagnrýndu því það eitt myndi ekki minna straum innflytjenda til Danmerkur . Støjberg segir umfjöllun Jyllands-Posten styrkja sig í þeirri trú að þetta hafi verið rétt skref . Nú sé rétt að tryggja að smyglarar og hugsanlegir innflytjendur fái skýr skilaboð . „ Auglýsingarnar munu innihalda upplýsingar um að bæturnar hafa verið helmingaðar og um aðrar takmarkanir sem við áætlum að virkja . Slík skilaboð eiga eftir að berast víða , “ sagði hún við DR . Óvíst er hvar og hvenær augýsingarnar muni birtast . „ Þær gætu birst í löndum á borð við Tyrkland , þar sem þeir sem stunda mansal herja á fólk . “ Forstöðukona Alþjóðastofnun Danmerkur , Ninna Nyberg Sørensen , bendir á ástæður þess að fólk gangi svo langt til að komast að heiman einfaldar . „ Hafi maður verið í stríði eða í flóttamannabúðum , er það efst í huga manns að hætta ekki fyrr en maður kemst í skjól , “ segir hún . Inger Støjberg segir aðstæðurnar ekki leyfa Dönum að taka á móti öllum sem vilji koma . „ Við munum að sjálfsögðu hjálpa fólki í neyð , en við verðum líka að líta okkur nær og þess vegna getum við ekki hjálpað eins og staðan er núna , “ sagði hún . Áróður af ástralskri fyrirmynd Þjóðarflokkurinn lagði til í síðustu viku að svipuð skilaboð verði send út . Þá vísaði flokkurinn í auglýsingu ástralskra stjórnvalda þar sem það er brýnt fyrir fólki sem hyggist reyna að komast ólöglega til Ástralíu að það verði flutt út fyrir lögssögu Ástrala ; engar undantekningar verði gerðar . Stjórnarflokkurinn Venstre gagnrýndi þessa tillögu hins vegar harðlega . Jakob Ellemann-Jensen , talsmaður Venstre , sagði myndbandið ganga of langt . „ Ég held að ástralska myndbandið sé ekki hugmynd sem við ættum að herma eftir hér . Það gengur of langt og mér finnst þetta ekki vera leið Dana til að koma skilaboðunum á framfæri , “ sagði Ellemann-Jensen í samtali við Politiko , stjórmáladálk Berlinske . Fjöldi hælisleitenda tvöfaldaðist árið 2014 , miðað við fyrra ár . Þá komu 14.815 manns í hælisleit til Danmerkur miðað við 7.557 árið 2013 . Gögn Innflytjendastofnunar Danmerkur benda til þess að árið 2015 verði annað metár . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .